Յարակից յանձնախումբերու վերաբերեալ հարցերը եւս օրակարգի վրայ էին VADİP-ի վերջին ժողովին ընթացքին։ Կալուածոց յանձնախումբը, ելմտական յանձնախումբը, կրթական յանձնախումբը ցարդ արդիւնաւէտ գործունէութիւն չկրցան ծաւալել։ Պետրոս Շիրինօղլու վաղուց կը յայտնէր, որ այլ յանձնախումբերու ալ կարիքը զգալի է, սակայն նոյն ստեղծուած յանձնախումբերը ցայսօր հեռու մնացին իրենց վրայ դրուած յոյսերը արդարացնելէ։ Կալ-ւածոց յանձնախումբ մը ստեղծուած էր եւ այդ մէկը թէ՛ Պատրիարքարանի եւ թէ VADİP-ի համար համատեղ աշխատանք կը տանէր։ Որոշ ժամանակ անց այդ յանձնախումբը ինքնաբերաբար մատնուցաւ անգործութեան։ Մինչեւ մօտաւոր անցեալը որոշ եռանդով մը կը գործէր կրթական յանձնախումբը, սակայն այդ մէկն ալ ընդհատեց իր աշխատանքը, մանաւանդ Նուրհան Փալաքօղլուի հրաժարականով։ Փալաքօղլու սկիզբէն ի վեր համակարգած էր այդ յանձնախումբին աշխատանքը։ Մօտաւոր անցեալին ստեղծուած ելմտական յանձնախումբն ալ չկրցաւ աշխատանքային կայուն դաշտ մը ունենալ։ Արդարեւ, այդ յանձնախումբին գլուխը կը գտնուէր յայտնի ելմտագէտ Մասիս Եոնթան, որ Պետրոս Շիրինօղլուին տեղեկացուցած էր, թէ մասնաւորապէս մեր վարժարաններու պարագային հաշուապահութեան տարրական նշոյլները գոյութիւն չունին, ուստի գրեթէ անկարելի է աշխատիլ այս պայմաններուն ներքեւ։